RO
27.12.2022
Jurnalul Oficial al Uniunii Europene
C 493/55 Marți, 7 iunie 2022
38. cere măsuri urgente pentru a limita depopularea insulelor, precum și exodul creierelor și al competențelor, a îmbunătăți nivelul de trai al cetățenilor, îmbunătățind totodată și accesibilitatea pentru grupurile vulnerabile, a susține firmele locale și a proteja locurile de muncă și a găsi o soluție la problema îmbătrânirii populației; face un apel să se susțină și dezvoltarea instituțiilor de învățământ, instruire profesională, perfecționare profesională, formare a aptitudinilor pentru un antreprenoriat inovator și sustenabil și de plasare de personal pentru locuitorii insulelor, în special pentru femei, în rândul cărora rata șomajului este mai ridicată decât la bărbați pe toate insulele din UE, și pentru tineri; 39. subliniază că trebuie extins acordul Consiliului din 7 decembrie 2021 pentru a actualiza normele UE privind cotele de TVA pentru toate zonele insulare din UE, după caz; 40. reamintește că criza provocată de pandemia de COVID-19 a scos la iveală punctele slabe ale sistemelor sanitare din multe insule europene; semnalează deci că este important să se dezvolte și să îmbunătățească infrastructura sanitară și accesul la îngrijire și să ofere ajutoare pentru a încuraja cadrele medicale să se instaleze, în special în teritoriile insulare cele mai îndepărtate; 41. accentuează nevoia de a încuraja, la nivel local, cooperarea strânsă, mobilitatea și schimbul de cunoștințe între instituțiile de învățământ, de cercetare și de inovare tehnologică, întreprinderi, și cetățeni; invită Comisia să le creeze locuitorilor regiunilor insulare, în special celor care locuiesc cel mai departe de Europa continentală, condiții pentru a participa fără opreliști și în condiții echitabile la programe europene de mobilitate, precum Erasmus +, Corpul european de solidaritate, DiscoverEU și viitorul program ALMA; 42. reamintește importanța programelor UE ca de pildă Garanția pentru tineret; invită statele membre să pună în practică rapid acest program, în strânsă coordonare cu fondurile europene precum FSE+, pentru a soluționa situația tinerilor care nu sunt nici la muncă, nici la studii, nici la cursuri de instruire, cu un accent deosebit pe persoanele din zonele rurale și din regiunile unde piața muncii este afectată de constrângeri naturale sau demografice, pentru a garanta că toți tinerii sub 30 de ani primesc o ofertă de angajare de bună calitate, își continuă studiile, educația sau instruirea profesională, își pot dezvolta competențele necesare pentru a avea șanse de angajare într-o gamă largă de sectoare sau li se oferă o ucenicie sau un stagiu remunerat în termen de cel mult patru luni după ce devin șomeri sau își termină educația formală; 43. salută eforturile de a face Garanția pentru tineret accesibilă cât mai multor tineri și de a evita orice formă de discriminare, inclusiv a tinerilor care locuiesc în zone îndepărtate, rurale sau zone urbane defavorizate sau în teritorii de peste mări și regiuni insulare;
Cultura 44. este de părere că cultura și dezvoltarea sectorului cultural sunt fundamentale; apreciază că identitatea culturală și lingvistică a insulelor trebuie protejată și promovată, inclusiv în programele școlare, întrucât contribuie la propășirea lor și a întregii UE pe multe planuri; 45.
propune Comisiei să declare 2024 Anul european al insulelor;
Agricultură și pescuit 46.
invită Comisia să vadă dacă este nevoie de un regulament care să prevadă măsuri specifice în domeniul agriculturii pentru toate insulele de nivel NUTS 2 și NUTS 3 pentru a obține autonomia alimentară și a mări competitivitatea propriilor produse, fără a afecta în vreun fel alte instrumente existente, ca programul de opțiuni specifice privind depărtarea și insularitatea (POSEI) și Regulamentul de stabilire a unor măsuri specifice în domeniul agriculturii în favoarea insulelor mici din Marea Egee (10); 47.
solicită acțiuni pentru reducerea decalajului economic dintre zonele interioare și regiunile de coastă, care persistă adesea în teritoriile insulare;
(10)
Regulamentul (UE) nr.
229/2013 din 13 martie 2013 al Parlamentului European și al Consiliului privind măsurile specifice din domeniul agriculturii în favoarea insulelor mici din Marea Egee (JO L 78, 20.3.2013, p. 41).